Den belgiske cykelrytter Dylan Teuns (Bahrain-Merida) kørte torsdag først over målstregen på 6. etape af Tour de France.

Belgieren havde siddet i udbrud det meste af dagen og var stærkest, da slaget om etapesejren skulle findes mellem ham og Giulio Ciccone (Trek) på toppen af dagens syvende og sidste stigning.

Jakob Fuglsang (Astana) kom i mål som nummer ni - 1 minut og 53 sekunder efter vinderen. Danskeren tabte ni sekunder til Geraint Thomas (Ineos). De to regnes blandt løbet favoritter til den samlede sejr.



Julian Alaphilippe (Quick-Step) i den gule trøje kæmpede på den sidste stigning for at minimere tidstabet til Ciccone, der var den af udbryderne, der lå bedst placeret samlet.

Selv om det blev til en sjetteplads på etapen, lykkedes det ikke franskmanden at beholde førertrøjen, som han må lade gå videre til Ciccone.

Italieneren fører løbet med seks sekunder ned til Alaphilippe, mens etapevinderen Dylan Teuns er nummer tre - 32 sekunder efter.

Fuglsang er nummer 11 i det samlede klassement.

/ritzau/